Juozas Olekas

Juozas OLEKAS (naskita la 30-an de oktobro 1955 en Bolŝoj Ungut, Krasnojarska regiono, Rusia SFSR, Sovetunio) estas litova socialdemokrata politikisto (membro de la Socialdemokrata Partio de Litovio (SDPL)), iama kuracisto (mikrokirurgo) kaj delonga membro de Seimas, ekde la 14-a de novembro 2024 unua vicprezidanto de la litova parlamento. De 2019 ĝis 2024 li estis membro de la Eŭropa Parlamento .

 Vivo 
Juozas Olekas devenas de familio de litovaj politikaj ekzilitoj.

Reveninte al Litovio kaj fininte mezlernejon en Vilkaviškis, li en 1974-76 studis en la Kaŭna medicina instituto kaj poste en la medicina fakultato de la Vilna universitato, kie li diplomiĝis en 1980. Post la universitataj studoj li okupis diversajn funkciojn en diversaj medicinaj kaj sciencaj institucioj. En 1987 li fariĝis doktoro de medicinaj sciencoj. Li estas kuracisto mikrokirurgo.

En 1988 Olekas aliĝis al la sendependiĝa agado en tiutempa Litovio. En 1989-90 li estis deputito de Litovio en la Supera Soveto de USSR.

Post la sendependiĝo de Litovio li eniris en la unuan registaron de la sendependa Litovio, kaj dum 1990-92 li estis ministro pri sanprotektado. Ekde 1989 li estas membro de la Litovia socialdemokrata partio kaj ties restariginto, ekde 1999 ĝis nun li estas ĝia vicprezidanto.

Ekde 1996 ĝis 2019 li estis membro de la Litovia parlamento. En 2003-04 li duafoje estis ministro pri sanprotektado. Same dufoje li estis ministro pri landa defendo (2006-08, 2012-16).

Dum 2019-24 li estis membro de la Eŭropa Parlamento.

En 2024 li estis denove elektita al la Litovia parlamento kaj fariĝis ties unua vicprezidanto.

Juozas Olekas estas tre aktiva en diversaj sociaj kaj sciencaj agadoj. En 1987 pro siaj meritoj en medicina kampo li ricevis la ŝtatan premion de Litovio. Li estas membro de la redakciaj komitatoj de du litovlingvaj medicinaj revuoj, aŭtoro de kelkaj libroj pri medicinaj temoj, aŭtoro de pli ol cent sciencaj publikaĵoj en medicinaj revuoj.

El liaj ŝatokupoj oni povas mencii tenison, futbalon, abelbredadon, ĉasadon, dancadon. Li estas edziĝinta kaj havas tri infanojn.

 Esperanto 
Juozas Olekas estas konata pro esperantista agado kaj subtenas ĝin. Esperantistoj multfoje kontaktis lin pro diversaj organizaj aferoj okaze de la 90a Universala Kongreso de Esperanto en 2005 en Vilno. 

Li volonte akceptis esti Alta Protektanto de BET-59, kiu okazos la 5-13an de julio 2025 en la universitato Vytautas la Granda (Kaŭno, Litovio), kaj laŭplane partoprenos ties inaŭguron La Ondo de Esperanto: Juozas Olekas – Alta Protektanto de BET-59, la 2-an de majo 2025.

 Referencoj 

 Eksteraj ligiloj 

 Biografio ĉe la Ministerio de Nacia Defendo
 Biografio ĉe la litova registara retejo (en la litova)

Kategorio:Vivantaj homoj
Kategorio:Naskiĝintoj en 1955
Kategorio:Portantoj de Ordeno de la Kruco de Terra Mariana en 2-a klaso
Kategorio:Litovaj ministroj pri defendo
Kategorio:Litovaj ministroj pri sano
Kategorio:Membroj de la Eŭropa Parlamento elektitaj en Litovio
Kategorio:Kirurgoj